**Raspored otvorenja:**

 **utorak, 11/04/2017.**otvorenja izložbi 19 – 21 sati **Tina Gverović i Siniša Ilić, *Kolaž s autoputa***

*Stan Softić,* Gajeva 2 / 6 (ulaz iz pasaža nebodera na Trgu bana Jelačića)

**Boris Cvjetanović, Milica Tomić, Želimir Žilnik**

Šesta epizoda je kao cjelina zamišljena kao poziv na istovremeni pogled i u prošlost i u budućnost. U **stanu Softić**, **Tina Gverović i Siniša Ilić** stvaraju okolinu koja osporava ideju pripadanja ili nepripadanja određenom mjestu, kulturi, narodu. Njihov *Kolaž s autoputa* preobličuje prostorne odnose stana Softić, omotanog svojevrsnim povijesnim mjehurićem, kako bi prizvao protok ljudi i materijala kroz prostor te kroz ograničeno, prolazno vrijeme. Istražujući kontradikciju između potrebe da se bude na jednom mjestu te da se stalno bude „u pokretu“, njihovi radovi pokušavaju poremetiti politički, ekonomski i društveni narativ koji se prenosi kroz naoko siguran i zatvoren prostor privatnoga stana, poistovjećujući njegovu prošlost, sadašnjost i budućnost kroz prizmu putovanja te ljudi koji se kreću *en masse*.

Prošlost koja se nominalno projicirala u bolju budućnost, a koja je završila ratom, predstavljena je u **Galeriji Nova**. Kroz radove **Milice Tomić, Borisa Cvjetanovića i Želimira Žilnika**, koji se bave traumatičnim mrtvim kutovima jugoslavenskog društva, izložba oprezno bilježi način na koji su se potisnuti ekonomski sukobi, pogoršani globalnom krizom i industrijskim trendovima 1970-ih i 1980-ih, pretočili u nasilnu identitetsku politiku i oružani sukob u Jugoslaviji tijekom 1990-ih.

Posljednja etapa projekta *Janje moje malo (Sve što vidimo moglo bi biti i drugačije)* održat će se u **Showroomu** **u Londonu** u jesen 2017. kao poetični epilog projekta. Izlažući fotokopije i faksimile, bavit će se mogućnošću korištenja eksperimentalnih i otvorenih izložbenih struktura u oživljavanju protusistemskih i protukomercijalnih strategija umjetničkog stvaralaštva iz vremena kad su mnoga ključna djela iz kolekcije Kontakt stvorena. To će biti prikladan kraj projekta nazvanog po radu Mladena Stilinovića, referirajući se na njegovu praksu stvaranja umjetničkih knjiga, ali i drugih radova, kao otvorenih izdanja. Stilinovićev šaljivi pristup te osjećaj za poeziju i njezinu sposobnost da redefinira uobičajeni odnos između gledatelja i gledanoga poslužili su kao misao vodilja cijeloga projekta te kao otvoreni poziv na drukčiji kut gledanja ili pomnije promatranje kroz okolnu neprozirnost i paradokse vremena u kojima živimo.

**Radna vremena izložbi:**

Galerija Nova, Teslina 7
ut – pet 12 – 20 sati, sub 11 – 14 sati